Jalo Ant-Wuorinen

**Jalo Urho Anton Ant-Wuorinen**, sukunimi vuoteen 1930 *Wuorinen* (24. elokuuta 1888 Tampere – 30. marraskuuta 1939 Helsinki) oli suomalainen Teknillisen korkeakoulun analyyttisen kemian lehtori, patenttiasiamies, filosofian tohtori ja diplomi-insinööri. 

Ant-Wuorisen vanhemmat olivat maalarimestari, kunnallispoliitikko, varatuomari ja asianajaja Anton Wuorinen, ent. Finnberg ja Josefina Helén. Hän pääsi ylioppilaaksi 1906 Helsingin suomalaisesta yhteiskoulusta ja valmistui diplomi-insinööriksi Teknillisestä korkeakoulusta 1911. Hän opiskeli sitten kahden vuoden ajan Berliinin yliopistossa kemian tutkija Ernst Beckmannin johdolla tutkien harvinaisten maametallien kemiaa ja väitteli filosofian tohtoriksi Berliinissä 1913, väitöskirja käsitteli yttriumin kemiaa.

Ant-Wuorinen oli yksityis- ja opetusassistenttina 1911–1916, kemisti-insinöörinä 1916–1917, liikealalla 1918–1921 sekä työssä patenttivirastossa 1921–1922. Hän toimi sosiaaliministeriön alkoholikemistinä 1923–1932 ja Teknillisen korkeakoulun analyyttisen kemian lehtorina vuodesta 1932. Ant-Wuorinen toimi myös asiantuntijana räjähdysaineita koskevissa asioissa ja julkaisi niitä käsitelleen tietokirjan 1928. Hän perusti vuonna 1922 patenttitoimiston nimellä *Patenttitoimisto Suomea ja Ulkomaita varten* josta vuonna 1937 tuli *Patenttitoimisto Jalo Ant-Wuorinen Oy*. Vuonna 1928 Ant-Wuorinen oli mukana perustamassa *Suomen Patenttiasiamiesliittoa* ja hän oli liiton puheenjohtaja vuodesta 1929.

Jalo Ant-Wuorinen sai surmansa Helsingin ilmapommituksessa talvisodan alkupäivinä. Hänen kuoltuaan patenttitoimistoa johti Ingeborg Laurén vuoteen 1977 ja sen jälkeen Eva Grew 2000-luvun alkuun saakka. Vuonna 2000 yritykseen liitettiin Ruska & Co -niminen patentti- ja tavaramerkkiasiamiestoimisto ja vuonna 2012 yritys osti Patentti-Laitisen liiketoiminnan. Patenttitoimistot Seppo Laine Oy ja Oy Jalo Ant‐Wuorinen Ab yhdistivät toimintansa vuonna 2015 ja ne toimivat nykyisin nimellä *Seppo Laine Oy*. 

Jalo Ant-Wuorinen oli naimisissa 1918–1932 Ilse Böhmin (k. 1932) kanssa ja joulukuusta 1932 Gösta Hahlin tyttären Anna Maria Hahlin kanssa. Ant-Wuorisen sisaruksia olivat Patentti- ja rekisterihallituksen ylijohtaja Paavo Ant-Wuorinen, kemisti Olli Ant-Wuorinen sekä rehtori Taimi Wuorinen. 

## Julkaisuja
Nimellä *Jalo Wuorinen*:
* *Ueber die Reindarstellung und das Atomgewicht des Yttriums : Inaugural-Dissertation zur Erlangung der Doktorwürde genehmigt von der Philosophischen Fakultät der Friedrich-Wilhelms-Universität zu Berlin*, väitöskirja. Berliini 1913
* *Über das Vorkommen und die chemische Zusammensetzung der Wiikitmineralien : erste Mitteilung*. Annales Academiae scientiarum Fennicae. Series A 7, 11. Suomalainen tiedeakatemia, Helsinki 1916
* *Berichtigung zu den Abhandlungen von [[Gustaf Mattsson]] über: "Die obere Grenze der Brown-Walkerschen Elektrosynthese und ein verbessertes Verfahren zur Ausführung derselben" und "Die Elektrolyse von Salzen der Halbamide einiger zweibasischen Säuren"* ; kirjoittajat Gustaf Komppa ja Jalo Wuorinen. Annales Academiae scientiarum Fennicae. Series A 19,12. Suomalainen tiedeakatemia, Helsinki 1922
* *Über die Einwirkung der Birkenholzkohle auf einige Aldehyde in alkoholischer Lösung* ; kirj. Jalo Wuorinen ja Ingeborg Laurén. Annales Academiae scientiarum Fennicae. Series A 24,2. Suomalainen tiedeakatemia, Helsinki 1924
* *Verfahren zur quantitativen Bestimmung des in alkoholischer Lösung befindlichen Thymols*. Annales Academiae scientiarum Fennicae. Series A 24,8. Suomalainen tiedeakatemia, Helsinki 1925
* *Räjähdysaineoppi*. Yleisesikunnan julkaisuja. Otava 1928
Nimellä *Jalo Ant-Wuorinen*:
* *Der Wiikit und seine chemische Zusammensetzung*. Helsinki 1936

## Lähteet